DEĊIŻJONI TAL-KUMMISSJONI
tat-30 ta’ Mejju 2008
li t-temenda d-Deċiżjoni 2008/377/KE dwar ċerti miżuri ta’ protezzjoni marbuta mad-deni klassiku tal-ħnieżer fis-Slovakkja
(notifikata taħt id-dokument numru C(2008) 2262)
(Test b’relevanza għaż-ŻEE)
(2008/419/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar l-iċċekkjar, veterinarju u zootekniku applikabbli għall-kummerċ intra-Komunitarju ta’ ċertu annimali ħajjin u prodotti bil-ħsieb tat-tlestija tas-suq intern (1), u b’mod partikolari l-Artikolu 10(4) tagħha,
Billi:
(1)
Seħħew tifqigħat tad-Deni Klassiku tal-Ħnieżer fis-Slovakkja li minħabba l-kummerċ fi ħnieżer ħajjin u ċerti prodotti tal-majjal aktarx jipperikolaw il-merħliet porċini ta’ Stati Membri oħra.
(2)
Id-Deċiżjoni tal-Kummissjoni 2008/377/KE tat-8 ta’ Mejju 2008 dwar ċerti miżuri ta’ protezzjoni marbuta mad-Deni Klassiku tal-Ħnieżer fis-Slovakkja (2) ġiet adottata sabiex issaħħaħ il-miżuri meħuda mis-Slovakkja fi ħdan il-qafas tad-Direttiva tal-Kunsill 2001/89/KE tat-23 ta’ Ottubru 2001 dwar il-miżuri tal-Komunità għall-kontroll tal-marda ta’ l-Infafet Vesikolari (Deni Klassiku) tal-Ħnieżer (3).
(3)
L-Artikolu 2(2)(p) tad-Direttiva tal-Kunsill 64/432/KEE tas-26 ta’ Ġunju 1964 dwar il-problemi tas-saħħa ta’ l-annimali li jaffettwaw il-kummerċ ta’ annimali bovini u suwini ġewwa l-Komunità (4) jiddefinixxi “kraj” bħala r-reġjun amministrattiv tas-Slovakkja li hu għallinqas 2 000 km2 u li huwa soġġett għal spezzjonijiet mill-awtoritajiet kompetenti.
(4)
Abbażi tar-riżultati ta’ l-istħarriġ epidemjoloġiku mwettaq mill-awtoritajiet kompetenti fis-Slovakkja jixraq li jkun hemm dispożizzjonijiet għal miżuri ta’ protezzjoni marbuta mad-Deni Klassiku tal-Ħnieżer fis-Slovakkja li għandhom japplikaw f’ċerti reġjuni amministrattivi (“kraj”).
(5)
Id-Deċiżjoni 2008/377/KE għandha għalhekk tiġi emendata skond dan.
(6)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 2008/377/KE jinbidel bit-test fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, 30 ta’ Mejju 2008.